作者:魏了翁
標題:摸魚兒
內容:向江頭、幾回凝望，垂楊那畔舟才艤。江神似識東歸意。故放一篙春水。卻總被。三百里人家、祖帳連天起。且行且止。便為汝遲留，三朝兩日，如此只如此。還須看，世上憂端如蝟。一枰白黑棋子。肥邊瘦腹都閒事。畢竟到頭何似。當此際。要默識沈思，一著惺惺地。目前誰是。料當局諸公，斂容縮手，日夜待公至。